Lone Dybkjær (RV), 2009-04-28:
Nu var den konservative ordfører jo lidt skrap i mælet - i og for sig ret ulig hendes væsen, synes jeg.
Det er i hvert fald ikke noget, man oplever hele tiden.
Så nu tror jeg, at jeg vil være venlig. Jeg vil med det samme sige, at vi ikke kan støtte forslaget i dets nuværende form, men jeg vil sige noget andet, og det er, at jeg synes, der er behov for at diskutere forslaget, også fordi vi hører meget modstridende oplysninger.
Der er nogle oplysninger i SF's forslag, og der kommer andre oplysninger frem.
Så jeg synes, det ville være fint, hvis vi på en eller måde kunne bruge det her som udgangspunkt for en mere grundig diskussion.
Jeg tror nemlig ikke, at alt er perfekt.
Det bliver jeg også lige nødt til at sige til socialministeren
, bliver det vel, der er på banen her, ikke?
Jeg synes sådan set ikke, det er godt nok, hvis tre fjerdedele er tilfredse.
Så på enhver måde synes jeg i virkeligheden, at socialministeren selv indirekte sagde, at der er brug for noget.
Sådan tolkede jeg det i hvert fald.
Jeg synes ikke, at tre fjerdedele er nok.
Så vil jeg godt sige, at vi jo så må finde den rigtige form.
Det, som har været interessant på det her område, er, at Danmark har været i front i mange, mange år, og den måde, som vi greb høreforsorgen an på, nemlig ved at man selv kunne vælge sit eget apparat - det var så oprindelig via det offentlige - gjorde jo, at vi fik en blomstrende industri og har været førende på det her område.
Det gælder jo også med hensyn til teknologiske landvindinger og alt muligt andet, og det må vi endelig ikke tabe.
Men hvis vi fortsat skal være førende, skal vi altså også have et passende hjemmemarked, og derfor er det selvfølgelig vigtigt, at vi har nogle ordninger, der sikrer, at der stadig væk er det her passende hjemmemarked, også så man kan få afprøvet nye ting.
Det tror jeg er vigtigt.
Så kan jeg jo ikke i den her sammenhæng undlade at nævne Det Radikale Venstres gamle forslag fra samlingen 2006-07, B 78.
Vi fremsatte et forslag til folketingsbeslutning om at sikre praktiserende speciallægers faglige uafhængighed i forbindelse med henvisning til private klinikker.
Det vil vi faktisk godt diskutere i sammenhæng med det her forslag, for jeg er helt overbevist om, at der måske nok er noget at komme efter, og det er jo sådan set også de meldinger, vi får fra folk, der er inden for området.
Jeg tror i virkeligheden, at de fleste, også private, vil være interesseret i, at der bliver rene linjer.
Jeg tror, det er meget vigtigt, at vi ikke underminerer den her ordning, ved at en eller anden speciallæge henviser til sig selv, fordi det apparat nu er det bedste.
Den går ikke, og det vil vi i hvert fald gerne have undersøgt i sammenhæng med det her forslag.
Men som sagt vil jeg ikke stå her og diskutere, om de ene tal eller de andre tal er rigtige, om der er audiologer nok, om det kan organiseres på en bedre måde.
Det sidste tror jeg såmænd godt det kan, men det synes jeg vi kan bruge udvalgsarbejdet til. Så vil jeg meget appellere til, da der nu ikke er et flertal for forslaget - det har man jo allerede hørt - at der så i det mindste kommer en fordomsfri drøftelse af, hvilke problemer der er, om der er problemer inden for området, og hvad vi så kan gøre for at løse dem, uden at vi tager nogle store ideologiske diskussioner, men derimod er meget opmærksom på, om der er nogle uheldige sammenfald af interesser.
Så jeg synes, at vi skulle benytte lejligheden, der byder sig med dette forslag, til at få ryddet op i det.